CELEX: 32012D0796
Language: hu
Date: 2012-12-17 00:00:00
Title: 2012/796/EU: A Bizottság végrehajtási határozata ( 2012. december 17. ) a 2000/29/EK tanácsi irányelv értelmében biztosított, a Bursaphelenchus xylophilus (Steiner et Buhrer) Nickle et al. (fenyőrontó fonalféreg) leküzdése céljából 2006-ban és 2007-ben Portugália esetében felmerült kiadások fedezésére szolgáló harmadik uniós pénzügyi hozzájárulásról (az értesítés a C(2012) 9356. számú dokumentummal történt)

19.12.2012   
            
            
               HU
            
            
               Az Európai Unió Hivatalos Lapja
            
            
               L 349/66
            
         A BIZOTTSÁG VÉGREHAJTÁSI HATÁROZATA
   (2012. december 17.)
   a 2000/29/EK tanácsi irányelv értelmében biztosított, a Bursaphelenchus xylophilus (Steiner et Buhrer) Nickle et al. (fenyőrontó fonalféreg) leküzdése céljából 2006-ban és 2007-ben Portugália esetében felmerült kiadások fedezésére szolgáló harmadik uniós pénzügyi hozzájárulásról
   (az értesítés a C(2012) 9356. számú dokumentummal történt)
   (Csak a portugál nyelvű szöveg hiteles)
   (2012/796/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 23. cikke (6) bekezdésére:
   mivel:
   
               (1)
            
            
               A 2006/923/EK bizottsági határozat (2) uniós pénzügyi hozzájárulást hagyott jóvá a Bursaphelenchus xylophilus (Steiner et Buhrer) Nickle et al. (fenyőrontó fonalféreg) más tagállamokra történő átterjedése elleni védekezésre irányuló, 2006-ban és 2007-ben Portugália által bevezetett intézkedési programra. Ezek az intézkedések többek között egy olyan irtásövezet létrehozását jelentették, amely mentes a fenyőrontó fonalféreg vektorát hordozó fáktól (a továbbiakban: irtásövezet).
            
         
               (2)
            
            
               A 2006/923/EK határozatban megállapított pénzügyi hozzájárulást a Portugália által 2006. július 28-án a Bizottságnak benyújtott, a fenyőrontó fonalféreggel (a továbbiakban: PWN) kapcsolatos további intézkedéseket tartalmazó program és az ehhez kapcsolódó költségbecslés alapján ítélték meg.
            
         
               (3)
            
            
               A 2006/923/EK határozatban foglalt intézkedésekhez kapcsolódó utolsó kifizetéseket 2008 júniusában folyósították Portugáliának.
            
         
               (4)
            
            
               A Bizottság 2011/851/EU végrehajtási határozatában (3) további 3 986 138,36 EUR uniós társfinanszírozást ítélt meg Portugáliának a 2006. júliusi kezdeti költségbecsléseken felül felmerült támogatható kiadások fedezésére.
            
         
               (5)
            
            
               A szóban forgó kiegészítő uniós társfinanszírozás odaítélése idején a Portugália által benyújtott kérelem még nem tartalmazta az irtásövezet kialakítására vonatkozó valamennyi számlát.
            
         
               (6)
            
            
               A portugál hatóságok 2011. december 5-i levelükben 15 000 932,08 EUR-ra vonatkozó felülvizsgált kérelmet nyújtottak be. A kérelem részét képezte az a 4 915 405,87 EUR, amelyet még nem fizettek ki az előző, 2010. júliusi ellenőrzés (SANCO-ellenőrzés, 2010/10) idején, ezért azt akkor még nem lehetett támogathatónak nyilvánítani. Az említett új kérelem fennmaradó része két egymástól különálló kiadásból tevődik össze: jelentős mennyiségű nagyméretű tűlevelű fa kidöntéséhez, illetve kisméretű tűlevelű fák eltávolításához kapcsolódó kiadásokból.
            
         
               (7)
            
            
               A Bizottság 2012 márciusában ellenőrizte a Portugália által 2011. december 5-én továbbított információkat. A kiegészítő kérelemhez csatolt igazoló dokumentumok vizsgálatát követően, és az említett ellenőrzésről készült jelentés alapján a Bizottság megállapította, hogy a kifizetett számlákon belül (beleértve a koordinációs költségeket is) a támogatható összeg nagysága mindössze 5 044 839,72 EUR. A Bizottság úgy találta, hogy a feltüntetett kiadások fennmaradó része nem jogosult társfinanszírozásra, mert a 2011/851/EU határozat által már társfinanszírozásban részesült kiadásokra (2 024 128,16 EUR) és a kisméretű fákkal kapcsolatos kiadásokra vonatkozik (7 931 964,20 EUR), amelyek szükségességét Portugália nem indokolta kellően.
            
         
               (8)
            
            
               Mivel a fent említett kiegészítő kérelemben foglalt intézkedések természete és célja megegyezik a 2006/923/EK határozatban szereplő intézkedésekével, a kiegészítő uniós hozzájárulás mértékének megállapításakor is az említett határozatban lefektetett arányt (75 %) kell alkalmazni.
            
         
               (9)
            
            
               A közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 3. cikke (2) bekezdésének a) pontja szerint a növény-egészségügyi intézkedéseket az Európai Mezőgazdasági Garanciaalapból finanszírozzák. Ezen intézkedések pénzügyi ellenőrzésére a fent említett rendelet 9., 36. és 37. cikkét kell alkalmazni.
            
         
               (10)
            
            
               Az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (5) 75. cikke, valamint az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet végrehajtására vonatkozó részletes szabályok megállapításáról szóló, 2002. december 23-i 2342/2002/EK, Euratom bizottsági rendelet (6) 90. cikkének (1) bekezdése szerint az uniós költségvetésből kiadásokra történő kötelezettségvállalást meg kell előznie egy ráruházott hatáskörökkel rendelkező intézmény vagy hatóságok által elfogadott finanszírozási határozatnak, amely meghatározza a kiadásokkal járó tevékenységek alapvető elemeit.
            
         
               (11)
            
            
               E határozat a Portugália által benyújtott társfinanszírozási kérelemben meghatározott kiadásokra vonatkozó finanszírozási határozatnak minősül.
            
         
               (12)
            
            
               Az e határozatban foglalt intézkedések összhangban vannak a Növényegészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   Alapelv
   A fenyőrontó fonalféreg leküzdését szolgáló irtásövezet kialakításával kapcsolatban 2006-ban és 2007-ben Portugáliában felmerült kiadások fedezésére szolgáló harmadik uniós pénzügyi hozzájárulást a Bizottság jóváhagyja.
   2. cikk
   Az uniós pénzügyi hozzájárulás összege
   Az 1. cikkben említett harmadik uniós pénzügyi hozzájárulás maximálisan adható összege 3 783 629,79 EUR.
   3. cikk
   Ennek a határozatnak a Portugál Köztársaság a címzettje.
   
      Kelt Brüsszelben, 2012. december 17-én.
      
         
            a Bizottság részéről
         
         Tonio BORG
         
            a Bizottság tagja
         
      
   
   
      (1)  HL L 169., 2000.7.10., 1. o.
   
      (2)  HL L 354., 2006.12.14., 42. o.
   
      (3)  HL L 335., 2011.12.17., 107. o.
   
      (4)  HL L 209., 2005.8.11., 1. o.
   
      (5)  HL L 248., 2002.9.16., 1. o.
   
      (6)  HL L 357., 2002.12.31., 1. o.